Það er nú raunar ekki aðeins á haustin sem ‚ haustvindarnir ‘ blása , þannig að þessi punktur á víst líka við um aðrar árstíðir . En sama á hvaða árstíma vindurinn blæs , þá eigum við fluguveiðimennirnir nokkur ráð til að sigrast á honum : Auka hraða línunnar – Einfaldasta ráðið er að nota tví-tog ( double haul ) til að auka hraða línunnar því þannig náum við að skera vindinn betur . Ef þú ert í vandræðum með tví-togið þá er smá ábending hérna en svo er auðvitað alltaf hægt að hóa í vanan veiðimann eða kennara og biðja hann um að fara yfir grunninn með þér . Straumlínulagaðri flugur – Með því að nota straumlínulagaðri flugur þurfum við ekki að eiga eins mikið við loftmótstöðu og því er almennt auðveldara að koma þeim út heldur en bústnum , belgmiklum flugum . Þrengri línubogi – Þrengri línubogi gefur undir öllum kringumstæðum fyrirheit um betra / fallegra kast , sérstaklega þegar vð eigum við vind . Þrengri línubogi næst með æfingu , æfingu , æfingu og leiðsögn . Við yfirborðið –Því nær yfirborðinu sem þér tekst að kasta , því minni vindur er á ferðinni , bókstaflega . Færðu kasthornið aðeins fram á við til að ná ferlinum niður eða kastaðu undir hönd . Það er ekki öllum gefið að kasta undir hönd en það eins og annað kemur með æfingunni . Þyngri lína / taumur – Það gefur nokkuð augaleið að þyngri lína á auðveldara með að kljúfa loftmótstöðuna og því eðlilegt að menn noti þyngri línu á móti vindi . Annað ráð er að nota sömu þyng og ‚ venjulega ‘ en skipta yfir í hálfsökkvandi eða hraðsökkvandi línu , þær eiga auðveldara með að kljúfa vindinn heldur en hefðbundin flotlína . Fyrir þá sem ná tökum á sökkendum þá gera þeir sama gagn . Öfugt kast – Prófaðu að snúa þér undan vindi ( upp að bakkanum ) , byggðu kastið upp eins og venjulega en láttu síðan bakkastið um að flytja línuna út á vatnið . Merkilegt nokk , þetta virkar hjá þeim sem komast upp á lagið með þetta .